กรมอุตุนิยมวิทยา ยืนยันข่าวแจ้งเตือนภัยประเทศไทยจะมีคลื่นความหนาวปกคลุมมากสุดในรอบ 14 ปี ไม่เป็นความจริง
ศูนย์ต่อต้านข่าวปลอม เผยแพร่ข้อมูลกรณีมีการประกาศแจ้งข่าวด่วนเตือนภัยเรื่องคลื่นความหนาวจะแผ่ปกคลุมประเทศไทยทุกภาคที่ลดลงมากสุดในรอบ 14 ปี และจะมีพายุฤดูร้อนตามมาถล่มกรุงเทพฯ และปริมณฑล ซึ่งจากการตรวจสอบข้อเท็จจริงจากกรมอุตุนิยมวิทยาพบว่า ข้อมูลดังกล่าวเป็นข้อมูลเท็จชี้แจงว่า เป็นข่าวลือที่วนซ้ำในสื่อสังคมออนไลน์และไม่ได้มีแหล่งที่มาจากกรมอุตุนิยมวิทยา โดยสภาพอากาศโดยทั่วไปขณะนี้ประเทศไทยอยู่ในช่วงฤดูร้อน จึงมีอากาศร้อนถึงร้อนจัดในหลายพื้นที่และบางวันมีความกดอากาศสูง หรือมวลอากาศเย็นจากประเทศจีนแผ่ลงมาปกคลุมทางตอนบนของประเทศ ทำให้เกิดสภาพอากาศที่มีลักษณะแปรปรวนจนเกิดเป็นพายุฤดูร้อนเกิดขึ้นได้ตามฤดูกาล